送徐之才赴洋州
作者：馮山
朝代：宋

paragraphs: 三河使指皆精選，八座郎官最上遊。
袖手看人趨要職，息肩隨分領偏州。
遐方暫屈嚴明府，舊部爭迎郭細侯。
常愛昔人爲郡樂，不妨循吏與民休。
枌榆指顧秦川近，臺榭周環灙水流。
闕下子牟心感慨，天涯賓客老淹留。
方將振羽趨庭鷺，豈便忘機狎海鷗。
青漢遶山迎隼旆，北風吹雪犯貂裘。
從来恩館深仁遇，依舊鄰封竊庇庥。
遠别不惟思酒盞，相忘何事更書郵。
郢中無和陽春曲，時寄新聲欲强酬。